Úradný vestník C 217 , 29/07/2000 S. 0032 - 0034



Oznámenie Komisie o zjednodušenom postupe hodnotenia určitých koncentrácií podľa nariadenia Rady (EHS) č. 4064/89 (2000/C 217/11) (Text s významom pre EHP) 1. Toto oznámenie ustanovuje zjednodušený postup, podľa ktorého má Komisia v úmysle hodnotiť určité koncentrácie, ktoré nevyvolávajú obavy z hľadiska súťaže. Toto oznámenie je založené na skúsenostiach získaných Komisiou pri uplatňovaní nariadenia Rady (EHS) č. 4064/89 z 21. decembra 1989 o kontrole koncentrácií medzi podnikmi [1], naposledy zmeneného a doplneného nariadením (ES) č. 1310/97 [2] ("nariadenie o koncentráciách") až do súčasnosti, ktoré ukázali, že určité kategórie oznamovaných koncentrácií sú bežne schvaľované bez toho, aby predstavovali akékoľvek závažné pochybnosti, a to za predpokladu, že tam neboli žiadne zvláštne okolnosti. 2. Dodržiavaním postupu načrtnutého v nasledovných častiach má Komisia za cieľ vyjasniť a zefektívniť kontrolu koncentrácií v spoločenstve. I. PREHĽAD ZJEDNODUŠENÉHO POSTUPU 3. Toto oznámenie ustanovuje podmienky, za ktorých sa bude uplatňovať zjednodušený postup, spolu so samotným postupom. Kontakt pred oznámením medzi oznamujúcimi stranami a Komisiou sa v takýchto prípadoch podporuje. Ak sú splnené všetky nevyhnutné podmienky a za predpokladu, že neexistujú žiadne zvláštne okolnosti, Komisia prijme rozhodnutie o schválení v skrátenej forme do jedného mesiaca od dátumu oznámenia podľa článku 6 ods. 1 písm. b) nariadenia o koncentráciách. Komisia prirodzene môže, ak to považuje za vhodné v konkrétnom prípade, začať prešetrenie a/alebo prijať úplné rozhodnutie v rámci lehôt stanovených v článku 10 ods. 1 nariadenia o koncentráciách. II. KATEGÓRIE KONCENTRÁCIÍ VHODNÝCH NA HODNOTENIE PODĽA ZJEDNODUŠENÉHO POSTUPU Oprávnené koncentrácie 4. Zjednodušený postup sa bude uplatňovať na tieto kategórie koncentrácií: a) dva alebo viac podnikov získava spoločnú kontrolu nad spoločným podnikom za predpokladu, že spoločný podnik nemá žiadne alebo len zanedbateľné skutočné alebo predpokladané aktivity v rámci územia Európskeho hospodárskeho priestoru. Takéto prípady sa vyskytujú tam, kde: obrat [3] spoločného podniku a/alebo obrat z prispievaných aktivít [4] je menší ako 100 miliónov eur na území EHP a ii) celková hodnota aktív [5] prevedených na spoločný podnik je menšia ako 100 miliónov eur na danom území [6]; b) sa dva alebo viac podnikov zlúči, alebo kde jeden alebo viac podnikov získava výlučnú alebo spoločnú kontrolu nad iným podnikom za predpokladu, že žiadna zo strán koncentrácie nie je činná v podnikateľských aktivitách na rovnakom produktovom a geografickom trhu alebo produktovom trhu, ktorý je dodávateľsky alebo odberateľsky prepojený s produktovým trhom, na ktorom je činná akákoľvek iná strana tejto koncentrácie [7]; c) sa dva alebo viac podnikov zlúči, alebo kde jeden alebo viac podnikov získava výlučnú alebo spoločnú kontrolu nad iným podnikom: i) a dvaja alebo viac účastníkov koncentrácie je činných v podnikateľských aktivitách na rovnakom produktovom a geografickom trhu (horizontálne vzťahy – horizontálne prepojenie) alebo; ii) jeden, alebo viac účastníkov koncentrácie je činných v podnikateľských aktivitách na produktovom trhu, ktorý je dodávateľsky alebo odberateľsky prepojený s produktovým trhom, na ktorom je činný akýkoľvek iný účastník tejto koncentrácie (vertikálne vzťahy – vertikálne prepojenie) [8], za predpokladu, že ich spoločný trhový podiel nie je 15 % alebo viac pri horizontálnych a 25 % alebo viac pri vertikálnych vzťahoch [9]. 5. Doterajšie skúsenosti Komisie pri uplatňovaní nariadenia o koncentráciách ukázali, že okrem výnimočných okolnosti koncentrácie spadajúce do vyššie uvedených kategórií nespájajú trhové postavenia takým spôsobom, ktorý by vzbudzoval obavy z hľadiska súťaže. Záruky a výnimky 6. Pri hodnotení, či koncentrácia spadá do jednej z vyššie uvedených kategórií, sa Komisia ubezpečí, že sú všetky relevantné okolnosti uvedené s postačujúcou jasnosťou. Berúc do úvahy, že vymedzenia trhu môžu byť kľúčovým elementom v tomto hodnotení, vyzvú sa strany na poskytnutie informácií o možných alternatívnych vymedzeniach trhu počas fázy pred samotným oznámením (pozri bod 10). Oznamujúce strany sú zodpovedné za opis všetkých alternatívnych relevantných produktových a geografických trhov, na ktoré by mohla mať oznamovaná koncentrácia vplyv a za poskytnutie údajov a informácií týkajúcich sa vymedzenia takýchto trhov [10]. Komisia si ponecháva vlastné uváženie na prijatie konečného rozhodnutia o vymedzení trhu, zakladajúc svoje rozhodnutie na analýze skutočností daného prípadu. Tam, kde je ťažké vymedziť relevantné trhy alebo určiť trhové podiely strán, neuplatní Komisia zjednodušený postup. 7. Zatiaľ čo je bežne možné predpokladať, že koncentrácie spadajúce do vyššie uvedených kategórií nebudú vzbudzovať vážne pochybnosti, pokiaľ ide o ich zlučiteľnosť so spoločným trhom, môžu tu napriek tomu byť určité situácie, ktoré si výnimočne vyžadujú podrobnejšie prešetrenie a/alebo úplné rozhodnutie. V takýchto prípadoch sa môže Komisia zdržať uplatňovania zjednodušeného postupu. 8. Nasledujú indikatívne príklady typov prípadov, ktoré je možné vylúčiť zo zjednodušeného postupu. Určité typy koncentrácií môžu zvýšiť trhovú silu strán, napríklad spájaním technologických, finančných alebo iných zdrojov, ak aj dokonca účastníci koncentrácie nepôsobia na tom istom trhu. Koncentrácie obsahujúce konglomerátne aspekty môžu taktiež byť nevhodné na zjednodušený postup najmä tam, kde jedna alebo viacero strán má samostatne trhový podiel 25 % alebo viac na ktoromkoľvek produktovom trhu, na ktorom nie je žiadne horizontálne alebo vertikálne prepojenie medzi stranami. V ostatných prípadoch nemusí byť možné určiť presné trhové podiely strán. Toto sa stáva často, keď strany pôsobia na nových alebo málo rozvinutých trhoch. Koncentrácie na trhoch s veľmi vysokými bariérami vstupu, vysokým stupňom koncentrácie alebo inými známymi súťažnými problémami môžu taktiež byť nevhodné (pre zjednodušený postup). Nakoniec Komisia nemusí uplatniť zjednodušený postup tam, kde vznikne otázka koordinácie tak, ako je uvedená v článku 2 ods. 4 nariadenia o koncentráciách. 9. Ak vyjadrí členský štát opodstatnené obavy z oznámenej koncentrácie do troch týždňov od získania kópie oznámenia, alebo ak tretia strana vyjadrí opodstatnené obavy v lehote stanovenej pre takéto pripomienky, Komisia prijme úplné rozhodnutie. Platia tu lehoty stanovené v článku 10 ods. 1 nariadenia o koncentráciách. Zjednodušený postup nebude uplatnený, ak požaduje členský štát súhlas s oznamovanou koncentráciou podľa článku 9 nariadenia o koncentráciách. III. PROCEDURÁLNE USTANOVENIA Kontakty pred oznámením 10. Skúsenosti ukázali, že podnikateľská komunita považuje kontakty medzi oznamujúcimi stranami a Komisiou ešte pred oznámením za prospešné [11]. Takéto kontakty umožnia Komisii a oznamujúcim stranám najmä určiť presné množstvo informácií, ktoré je treba pri oznámení poskytnúť. Oznamujúcim stranám sa preto odporúča začať kontakty pred oznámením, najmä tam, kde požadujú, aby Komisia zrušila plnú formu oznámenia v súlade s článkom 3 ods. 2 nariadenia Komisie (ES) č. 447/98 [12] z tých dôvodov, že oznamovaná operácia nevzbudí obavy z hľadiska podmienok súťaže. Uverejnenie faktu o oznámení 11. Informácie, ktoré majú byť uverejnené v Úradnom vestníku Európskych spoločenstiev po získaní oznámenia [13] obsahujú: názvy strán (účastníkov) koncentrácie, charakter koncentrácie a dotknuté hospodárske odvetvia, ako aj určenie, či na základe informácie oznamujúcej strany môže koncentrácia spĺňať podmienky zjednodušeného postupu. Zúčastnené strany budú mať potom možnosť predložiť svoje poznatky, najmä o okolnostiach, ktoré by si mohli vyžiadať prešetrenie. Krátka forma rozhodnutia 12. Ak sa Komisia domnieva, že koncentrácia spĺňa podmienky zjednodušeného postupu, vydá za bežných okolností krátku formu rozhodnutia. Koncentrácia bude takto vyhlásená za zlučiteľnú so spoločným trhom do jedného mesiaca od dátumu jej oznámenia podľa článku 10 ods. 1 a 6 nariadenia o koncentráciách. V období vedúcom k jednomesačnej lehote zostáva však pre Komisiu otvorená možnosť návratu späť k bežnej prvej fáze postupu pre koncentrácie, a teda možnosť začatia prešetrenia a/alebo prijatia plného rozhodnutia, ak by usúdila, že je taký krok vhodný pre daný prípad. Uverejnenie krátkej formy rozhodnutia 13. Komisia zverejní oznámenie o skutočnosti rozhodnutia v Úradnom vestníku Európskych spoločenstiev tak, ako to robí pre rozhodnutia o schválení v plnom rozsahu. Verejná verzia rozhodnutia bude sprístupnená po obmedzenú dobu aj na internete. Krátka forma rozhodnutia bude obsahovať informácie o oznámenej koncentrácii zverejnenej v úradnom vestníku v čase oznámenia (názvy účastníkov, charakter koncentrácie a dotknuté odvetvia) a vyhlásenie v rozhodnutí o tom, že koncentrácia sa prehlasuje za zlučiteľnú so spoločným trhom, pretože spadá pod jednu alebo viacero kategórií opísaných v oznámení o zjednodušenom postupe, pričom sa explicitne vymedzí uplatniteľná kategória (kategórie). IV. OBMEDZENIA PRIAMO SPOJENÉ A NEVYHNUTNÉ PRE VYKONANIE KONCENTRÁCIE 14. Pokiaľ Komisia nerozhodne inak, zjednodušený postup na schválenie koncentrácií bude taktiež platiť pre obmedzenia priamo spojené a nevyhnutné pre vykonanie koncentrácie. Schválenie koncentrácie krátkou formou rozhodnutia bude podľa druhého pododseku článku 6 ods. 1 písm. b) nariadenia o koncentráciách pokrývať obmedzenia, ktoré sú špecifikované oznamujúcimi stranami a ktoré sú priamo spojené a nevyhnutné pre vykonanie koncentrácie. Je potrebné poznamenať, že criteria priameho vzťahu a nevyhnutnosti sú svojou povahou objektívne [14]; obmedzenia nie sú nevyhnutne doplnené len preto, že ich za také považujú účastníci koncentrácie. [1] Ú. v. ES L 395, 30.12.1989, s. 1; oprava:Ú. v. ES L 257, 21.9.1990, s. 13. [2] Ú. v. ES L 180, 9.7.1997, s. 1; oprava:Ú. v. ES L 40, 13.2.1998, s. 17. [3] Obrat spoločného podniku sa má určiť podľa najnovších auditovaných účtov materských spoločností alebo samotného spoločného podniku, v závislosti na dostupnosti oddelených účtov pre zdroje kombinované (spojené) v spoločnom podniku. [4] Výraz "a/alebo" sa týka množstva pokrytých situácií; napríklad: - v prípade spoločného získania cieľovej spoločnosti je obratom braným do úvahy obrat cieľovej spoločnosti (spoločného podniku), - v prípade vytvorenia spoločného podniku, do ktorého prispievajú svojimi aktivitami materské spoločnosti, je obratom braným do úvahy obrat z prispievaných aktivít, - v prípade vstupu novej kontrolujúcej strany do existujúceho spoločného podniku sa musí brať do úvahy obrat spoločného podniku a obrat z prispievaných aktivít v novej materskej spoločnosti (ak taký obrat je). [5] Celková hodnota aktív spoločného podniku sa má určiť podľa posledných pravidelne pripravovaných a schvaľovaných účtovných uzávierok (súvah) každej z materských spoločností. Pojem "aktíva" obsahuje: 1. všetky hmotné a nehmotné aktíva, ktoré budú prevedené na spoločný podnik (príkladmi hmotných aktív sú výrobné závody, veľkoobchodné alebo maloobchodné prevádzky, zásoby tovarov; príkladmi nehmotných aktív sú práva duševného vlastníctva, goodwill atď.) a 2. akákoľvek čiastka úveru alebo akýkoľvek záväzok, ktorý sa podľa dohody rozhodla ktorákoľvek z materských spoločností poskytnúť alebo zaručiť. [6] Tam, kde prevádzané aktíva vytvárajú obrat, nesmie ani hodnota aktív, ani obrat prekročiť 100 miliónov eur. [7] Pozri oznámenie Komisie o definícii relevantného trhu na účely súťažného práva spoločenstva (Ú. v. ES C 372, 9.12.1997, s. 5). [8] Pozri poznámku pod čiarou 7. [9] To znamená, že iba koncentrácie, ktoré nevedú k ovplyvneným trhom tak, ako je to definované v oddiele 6 III formulára CO, spadajú pod túto kategóriu. Hranice horizontálnych a vertikálnych vzťahov (prepojení) sa uplatňujú na trhové podiely tak na národnej úrovni, ako aj na úrovni EHP a na akékoľvek alternatívne vymedzenia výrobkového trhu, ktoré môžu byť v danom prípade zvažované. Je dôležité, aby boli základné vymedzenia trhu uvedené v oznámení dosť presné na to, aby odôvodnili stanovisko o tom, že tieto hranice neboli dosiahnuté a aby boli uvedené všetky možné alternatívne vymedzenia trhu (vrátane geografických trhov menších, ako sú trhy národné). [10] Ak pri iných oznámeniach môže Komisia zrušiť skrátenú formu rozhodnutia, ak je toto založené na nesprávnych informáciách, za ktoré je zodpovedný jeden z dotknutých podnikov (článok 6 ods. 3 písm. a) nariadenia o koncentráciách). [11] Pozri usmernenia o dobrej praxi výboru ECLF reprodukované na internetovej stránke Komisie: http://europa.eu.int/comm/competition/mergers/other/best_practice_gl.html. [12] Ú. v. ES L 61, 2.3.1968, s. 1. [13] Článok 4 ods. 3 nariadenia o koncentráciách. [14] Pozri oznámenie Komisie o obmedzeniach priamo spojených a nevyhnutných pre koncentrácie (Ú. v. ES C 203, 14.8.1990, s. 5). Toto oznámenie ustanovuje kategórie obmedzení, ktoré je možné na základe doterajších skúseností Komisie v uplatňovaní nariadenia o koncentráciách považovať za priamo spojené a nevyhnutné pre vykonanie koncentrácie. --------------------------------------------------